b'\n_START_ARTICLE_\nPavle \xc5\xbdaucer\n_START_SECTION_\n\xc5\xbdivljenje in delo\n_START_PARAGRAPH_\nKlasi\xc4\x8dno gimnazijo je obiskoval v Mariboru in tam 1934 maturiral. Po maturi je v Zagrebu \xc5\xa1tudiral agronomijo in 1940 diplomiral. Do aprila 1941 je delal v laboratoriju Tovarne du\xc5\xa1ika Ru\xc5\xa1e. \xc5\xbde kot gimnazijec se je opredelil za napredno delavsko gibanje in bil 1932 sprejet v SKOJ, 1936 pa v KPJ. V Zagrebu je deloval v Akademskem klubu Triglav in Klubu \xc5\xa1tudentov pacifistov. V \xc4\x8dasu \xc5\xa1panske dr\xc5\xbeavljanske vojne je ilegalno vodil prostovoljce \xc4\x8dez mejo v Karavankah, Kamni\xc5\xa1kih Alpah in bli\xc5\xbeini Maribora in bil zaradi tega tudi nekaj \xc4\x8dasa zaprt, v letih 1938\xe2\x80\x931940 je bil med organizatorji narodnoobrambnih taborov._NEWLINE_Ob okupaciji je bil z materjo zaprt in izseljen v Srbijo (Vra\xc4\x8dev\xc5\xa1nica pri Gornjem Milanovcu; mater so 1944 ubili \xc4\x8detniki), kjer je med izseljenimi Slovenci organiziral odbore OF in odhode v partizane. Poleti 1941 se je tudi sam pridru\xc5\xbeil partizanom v Takovskem bataljonu, bil pomo\xc4\x8dnik komisarja v \xc4\x8ca\xc4\x8danskem odredu, po formiranju slovenske \xc4\x8dete Ivan Cankar novembra 1941 pa je postal njen komisar. Jeseni je sodeloval v boju za U\xc5\xbei\xc5\xa1ko republiko, nato se s pre\xc5\xbeivelimi slovenskimi borci vklju\xc4\x8dil v 1. proletarsko brigado. 1941/1942 se je kot \xc4\x8detni komisar udele\xc5\xbeil legendarnega igmanskega pohoda, do oktobra 1942 bil v za\xc5\xa1\xc4\x8ditni \xc4\x8deti NOV in POJ v Fo\xc4\x8di, nato poslan v Slovenijo v Glavni \xc5\xa1tab NOV in POS, od tod na \xc5\xa0tajersko. Od novembra 1942 do junija 1943 je bil sekretar koro\xc5\xa1kega okro\xc5\xbeja, nato \xc4\x8dlan Pokrajinskega komiteja KPS za severno Slovenijo. Leta 1943 je bil na Ko\xc4\x8devskem zboru izvoljen v Slovenski narodnoosvobodilni odbor, 1944 se udele\xc5\xbeil zasedanja Slovenskega narodnoosvobodilnega sveta v \xc4\x8crnomlju. Od marca 1944 do kapitulacije Nem\xc4\x8dije je bil sekretar oblastnega komiteja KPS za Koro\xc5\xa1ko._NEWLINE_Po vojni je do marca 1947 politi\xc4\x8dno delal na Koro\xc5\xa1kem, nato se je v zunanjem ministrstvu pri vladi FLRJ ukvarjal z vpra\xc5\xa1anji Trsta in cone B STO in bil med drugim jugoslovanski veleposlanik v Haagu (1948-1950), glavni direktor kemi\xc4\x8dne industrije LRS in predstavnik vlade FLRJ v Voja\xc5\xa1ki upravi Jugoslovanske armade v coni B STO v Kopru (1953-1954). Kot direktor Kmetijskega in\xc5\xa1tituta Slovenije (1954-1958) je med drugim organiziral selekcijsko slu\xc5\xbebo v poljedelstvu in vrtnarstvu in uvedel ve\xc4\x8d ukrepov za izbolj\xc5\xa1anje pridelovalnih in rejskih postopkov. Nato je bil predsednik republi\xc5\xa1kega zbora Skup\xc5\xa1\xc4\x8dine LRS (1958-1962) in sodnik Ustavnega sodi\xc5\xa1\xc4\x8da SRS (1963-1974). Bil je tudi predsednik Zveze in\xc5\xbeenirjev in tehnikov Slovenije in Jugoslavije (1958-1966) in \xc4\x8dastni \xc4\x8dlan Zveze kmetijskih in\xc5\xbeenirjev in tehnikov Slovenije in Jugoslavije._NEWLINE_Veliko je pisal o predvojnem \xc5\xa1tudentskem gibanju, razvoju partizanstva na Koro\xc5\xa1kem in povojnem delovanju koro\xc5\xa1kih organizacij. Za svoje delo je prejel ve\xc4\x8d  odlikovanj in priznanj.'